# HALDUSLEPING

**Anija valla ühistranspordiseadusest tulenevate ülesannete üleandmiseks**

**nr 2-8/18006**

 1. mai 2018

**Anija vald** (edaspidi Vald), keda esindab Anija Vallavolikogu volituse (Anija Vallavolikogu 19.04.2018 otsus nr.53) alusel **Anija Vallavalitsus**, registrikood 75018816, asukoht F. R. Kreutzwaldi tn 6, Kehra, Harjumaa, keda esindab põhimääruse alusel vallavanem Arvi Karotam

ja

**MTÜ Põhja-Eesti Ühistranspordikeskus** (edaspidi Keskus), registrikood: 80213342, asukoht

Roosikrantsi 12, 10119 Tallinn, Harjumaa, keda esindab MTÜ Põhja-Eesti Ühistranspordikeskuse juhatuse poolt antud ja Tallinna notari Triin Lekk’i (ametitoimingute raamatus nr 863) poolt kinnitatud volikirja alusel tegevdirektor Vello Jõgisoo,

edaspidi eraldi Lepinguosaline või koos Lepinguosalised,

võttes arvesse, et:

* Anija Vallavolikogu 19.04.2018 otsusega nr.52 „Haldusülesande täitmise volitamine ja lepingu sõlmimiseks volituste andmine” volitati Anija Vallavalitsust sõlmima halduslepingut MTÜ-ga Põhja-Eesti Ühistranspordikeskus ühistranspordiseadusest tulenevate ülesannete üleandmiseks MTÜ-le Põhja-Eesti Ühistranspordikeskus;
* kohaliku omavalitsuse korralduse seaduse § 6 lõike 1 kohaselt on Anija valla ülesandeks korraldada vallasisest ühistransporti ning kohaliku omavalitsusorgani ülesanded ühistranspordi korraldamisel on loetletud ühistranspordiseaduse § 13 lõikes 1;
* halduskoostöö seaduse § 3 lg 2 kohaselt võib kohalik omavalitsus volitada talle seadusega või seaduse alusel pandud haldusülesannet täitma juriidilist isikut samas seaduses sätestatud korras sõlmitud halduslepinguga;
* Keskus on ühistranspordiseaduse § 15 lõikes 1 sätestatud piirkondlik ühistranspordikeskus. Keskuse liikmeteks on omavalitsusüksused ja riik ning kus riigil ja omavalitsusüksustel on enamusotsustusõigus;
* Keskuse põhikirja punkti 1.2.2. kohaselt on Keskuse eesmärgiks Harjumaa elanikele soodsamate ja majanduslikult tõhusamate ühistransporditeenuste tagamine, mille aluseks on ühtne liinivõrk, ühtne piletisüsteem ning ühtne tellimiskeskus;
* Keskuse põhikirja punkti 1.3 kohaselt võib Keskus, tulenevalt sõitjatevoogude piirkondlikest iseärasustest ning ühistranspordi otstarbekama korraldamise vajadusest halduslepingu alusel täita talle ühistranspordiseaduse § 15 lõike 3 alusel pandud ülesandeid;
* .Anija vald soovib sõitjate voogude piirkondlikest iseärasustest ning ühistranspordi otstarbekama korraldamise vajadusest tulenevalt kasutada ühistranspordiseaduse § 15 lõikes 2 sätestatud õigust volitada Keskust halduslepingu alusel täitma Anija vallale ühistranspordiseaduse §-ga 13 pandud ülesandeid ning anda Keskusele nende ülesannete täitmiseks vajalik raha.

sõlmisid käesoleva halduslepingu (edaspidi Leping) alljärgnevas:

1. Lepingu eesmärk
	1. Lepingu eesmärgiks on piirkondlikest iseärasustest lähtuvalt Anija vallas ühistranspordi otstarbekamaks korraldamiseks **ühistranspordiseaduse (edaspidi ÜTS)** **§ 13 lõike 1 punktides 3, 5, 6, 8, 11, 12 ja 13** nimetatud ülesannete täitmise volitamine Keskusele Valla poolt kinnitatud tegevuskava alusel ja mahus ning nende ülesannete täitmise tingimuste kindlaksmääramine.
2. Haldusülesanne
	1. Käesolevaga volitab Vald Keskust täitma ja Keskus võtab endale täitmiseks alljärgnevad ülesanded (edaspidi koos Haldusülesanne):
		1. **Ühistranspordi arendamisega seotud ülesanded:**
			1. ühistranspordi arengu suunamine ja koordineerimine.
		2. **Ühistranspordi korraldamisega seotud ülesanded:**
			1. ühistranspordi teenindustaseme normide kindlaksmääramine Anija valla siseliinidel (edaspidi vallaliinidel) ning koos vedajatega nende järgimise tagamine;
			2. valla ühistranspordi liinivõrgu kujundamine, vallaliinide sõiduplaanide kinnitamine, arvestades maakondlikku ja üleriigilist liinivõrku;
			3. avalike konkursside korraldamine vedajate valimiseks vallaliinide teenindamiseks vastavalt ÜTS ja riigihangete seaduses (edaspidi RHS) ning Lepingu punktis 3 sätestatule;
			4. vallaliinide avaliku liiniveo sõidukilomeetri tariifide või sõidupiletihindade kehtestamine;
			5. koos vedajatega sõidupiletite müügikorralduse tagamine vastavalt Lepingu punktile 4 ja piletikontrolli korraldamine vallaliinidel.
		3. **Ühistranspordiga seotud load ja järelevalve:**
			1. liinilubade andmine vastavalt ÜTS ja Lepingu punktis 5 sätestatule;
			2. järelevalve korraldamine Keskuse antud sõitjateveo tegevusloa ja liiniloa nõuete ning avaliku teenindamise lepingute täitmise üle.
			3. taksoveolubade, taksoveo sõidukikaartide ja sõidukijuhi teenindajakaartide andmine
3. Vedaja valikuks avaliku konkursi korraldamine
	1. Lepingu punktis 2.1.2.3 sätestatud ülesande täitmisel koostab Keskus ja esitab Vallale avaliku konkursi tingimuste projekti kooskõlastamiseks.
		1. Vald võib avaliku konkursi tingimuste kooskõlastamisel kõrvale kalduda Lepingu punktis 3.1 nimetatud projektist, kui selleks on oluline põhjus.
		2. Lepingu punktis 3.1.1 sätestatud juhul esitab Vald Keskusele kirjalikud põhjendused, mille kohta Keskusel on õigus esitada oma arvamus viieteistkümne (15) tööpäeva jooksul arvates kirjalike põhjenduste Keskusele esitamise päevast.
	2. Keskus juhindub avaliku konkursi korraldamisel Valla poolt kooskõlastatud tingimustest ja sõlmib vedajatega lepingud. Keskus korraldab vedajatega sõlmitud lepingute täitmist, sealhulgas tasub vedajatele tasu, kasutades selleks Lepingu punktides 4 ja 7 nimetatud rahalisi vahendeid.
4. Sõidupiletite müük

Keskus korraldab sõidupiletite ja sõidukaartide, sealhulgas elektrooniliste sõidukaartide müüki, kusjuures sõidupiletite müügist saadud tulu kasutatakse Haldusülesande täitmiseks.

1. Ühistranspordiga seotud load ja järelevalve
	1. Lepingu punktis 2.1.3.1 sätestatud ülesande täitmisel võtab Keskus vastu ja menetleb vallaliinide liinilubade saamiseks esitatud taotlusi ning sooritab vajalikke toiminguid.
	2. Keskus kontrollib liiniloa taotleja vastavust nimetatud loa taotlejale esitatavatele nõuetele ning avaliku teenindamise lepingute täitmist.
	3. Keskus kontrollib punktis 5.1 nimetatud lubadega seotud kohustuste täitmist loa omaniku poolt.
	4. Keskus informeerib Valda viie (5) tööpäeva jooksul arvates Lepingu punktis 5.1 nimetatud lubade välja andmisest, kehtivuse peatamisest või kehtetuks tunnistamisest vastava otsuse tegemise päevale järgnevast päevast.
	5. Keskus korraldab järelevalvet tema sõlmitud avaliku teenindamise lepingute täitmise üle. Oluliste rikkumiste tuvastamisel teavitab Keskus sellest Valda hiljemalt kolme (3) tööpäeva jooksul alates nimetatud rikkumise tuvastamisest.
2. Tegevuskava ja tegevuskava kinnitamise kord
	1. Keskuse poolt kalendriaastal Vedajalt tellitav sõidukilomeetrite summa, punktis 2.1.2.2 nimetatud sõiduplaan, Keskusele Haldusülesande täitmiseks vajalikud rahalised vahendid ja Haldusülesande täitmisest Keskuse poolt planeeritav tulu määratakse vastava kalendriaasta tegevuskavas, mille Vald kinnitab (edaspidi Tegevuskava).
	2. Keskus koostab ja esitab Tegevuskava projekti Vallale kinnitamiseks vähemalt neli (4) kuud enne Valla eelarveaasta algust. Keskus arvestab Tegevuskava koostamisel Valla poolt vähemalt üks (1) kuu enne Tegevuskava Vallale kinnitamiseks esitamise tähtaega kirjalikult esitatud ettepanekuid.
	3. Tegevuskava saamisel tutvub Vald Tegevuskavaga kuni kolmekümne (30) päeva jooksul arvates selles saamise päevale järgnevast päevast ja nimetatud tähtaja jooksul kinnitab Tegevuskava või esitab kirjalikult oma põhjendatud ettepanekud tegevuskava muutmiseks.
	4. Tegevuskava muutmise, sealhulgas Tegevuskavas kajastamata ülesannete (edaspidi erakorralised ülesanded) täitmise vajaduse ilmnemisel teatab Keskus sellest koheselt Valda, kes kinnitab erakorralise ülesande täitmise või põhjendab kirjalikult erakorralise ülesande kinnitamata jätmist seitsme (7) päeva jooksul, arvates Keskuselt sellekohase teate saamisele järgnevast päevast.
	5. Erakorralise ülesande täitma asumiseks ei ole vaja Valla kinnitust, kui ülesande kohesele täitmisele asumine on vajalik hoidmaks ära ohtu inimeste elule või tervisele või olulise kahju tekkimist Keskuse, Valla või kolmandate isikute õiguspärastele huvidele.
3. Dotatsioon
	1. Valla poolt rahastatakse Tegevuskavaga kokkulepitud mahus Haldusülesande täitmist vastavalt liiniveoks korraldatud riigihanke dokumentides sätestatule (edaspidi Dotatsioon).
		1. .Anija vald tasub riigihanke tulemusena saadud läbisõidutariifi alusel arvutatava tasu vallaliinide teenindamise eest, mida korrigeeritakse vastavalt Keskuse ja vedaja vahelises riigihanke lepingus sätestatule.
		2. .Anija vald tasub Keskusele vallaliinide korraldamiseks tasu 5% Vedajale makstavast käibemaksuta summast, millele lisandub tasu kassade rendi eest ja piletimüügiseadmete rendi tasu, kui vastavad seadmed tellitakse Keskuse kaudu.
		3. Keskusele makstavast tasust arvatakse maha vallaliinide teenindamisest saadav piletimüügi tulu ning riigihankelepingu alusel Vedajale rakendatud leppetrahvid.
	2. Kui Keskusele vastava kalendriaasta eest eraldatud rahaliste vahendite summa ületas vastaval Kalendriaastal Haldusülesande täitmise tegelikke kulusid, jäetakse rahalised vahendid Keskusele tulevasel kalendriaastal täidetavate Haldusülesannete tarbeks.
	3. Lepingu lõppemisel tagastab Keskus Vallale 30 (kolmekümne) tööpäeva jooksul rahalised vahendid, mis on Keskusele Haldusülesande täitmiseks üle kantud, kuid mida seoses Lepingu lõppemisega Haldusülesande täitmiseks ei kasutata.
	4. Kui Vald ei täida Lepingu punktis 7.1 sätestatud kohustust, Haldusülesande täitmisest saadav tulu ei ole Keskusele laekunud võib Keskus Haldusülesannet mitte täita või täitmise peatada osas, milles Haldusülesande täitmine ei ole rahastatud.
	5. Kui Keskus on vastavuses Lepingu või Tegevuskavaga Haldusülesannet täites endale võtnud siduvaid rahalisi kohustusi ja nimetatud kohustusi planeeriti vastavalt Tegevuskavale täita Haldusülesande täitmisest saadava tulu arvel, kuid nimetatud summad ei ole Keskusele laekunud Keskusest olenematutel asjaoludel tagab Vald Keskusele rahalised vahendid nimetatud kohustuste täitmiseks.
	6. Erakorralise ülesande korral esitab Keskus Vallale vastavate kulutuste eelarve juhindudes Lepingu punktist 6.5.
	7. Vald kohustub hüvitama Lepingu punktis 6.5. nimetatud erakorraliste ülesannete täitmisega seotud kulutused ka juhul, kui Vald ei ole Tegevuskava nende kulude osas kinnitanud. Valla nõudel selgitab Keskus nimetatud kulutuste vajalikkust ja põhjendatust kirjalikult.
4. Aruandlus ja teavitamine
	1. Keskus esitab Vallale kahe (2) kuu jooksul pärast kalendriaasta lõppu aruande nimetatud kalendriaastal Tegevuskava alusel täidetud Haldusülesande ning sellega seotud kulude ja tulude kohta ning annab Vallale taotlusel täiendavaid selgitusi ja esitab vajadusel asjakohaseid dokumente.
	2. Keskuse majandusaasta aruande kinnitamisel esitab Keskus selle Vallale neljateistkümne (14) tööpäeva jooksul arvates majandusaasta aruande kinnitamise päevale järgnevast päevast.
	3. Vald võib Keskuselt nõuda teavet Haldusülesande täitmise kohta ja sellega seotud dokumentide esitamist.
	4. Lepinguosalised peavad teineteist kirjalikult teavitama kõigist Haldusülesande täitmisega seotud olulistest asjaoludest.
5. Hoolsuskohustus ja Haldusülesande täitmise juhised
	1. Keskus tegutseb Vallale lojaalselt ja täidetava Haldusülesande laadist tuleneva vajaliku hoolsusega, juhindudes Haldusülesande täitmisel Võlaõigusseaduses käsunduslepingu kohta sätestatust.
	2. Keskus peab Haldusülesannet täitma vastavalt oma teadmistele ja võimetele Valla jaoks parima kasuga ning ära hoidma kahju tekkimise Valla varale ja mainele.
	3. Keskusel on õigus küsida ja Vallal on õigus anda kirjalikke juhiseid seoses Haldusülesande täitmisega.
	4. Keskus ei pea Lepingu punktis 9.3 nimetud juhiseid järgima, kui need on vastuolus seaduse või Lepingust tulenevate kohustustega või nende järgimine on ebamõistlik.
6. Vääramatu jõud
	1. Lepingust tulenevate kohustuste täitmata jätmine või kohustuste täitmisega hilinemine ei ole Lepingu rikkumine, kui vastav täitmata jätmine või täitmisega hilinemine on tingitud vääramatust jõust.
	2. Vääramatuks jõuks loevad Lepinguosalised asjaolu või sündmuse, mida Lepinguosaline ei saanud mõjutada ega mõistlikkuse põhimõttest lähtudes sellega arvestada või seda vältida Lepingu sõlmimise või nimetatud asjaolu või sündmuse tekke ajal.
	3. Lepinguosaline teatab teisele Lepinguosalisele vääramatu jõu asjaoludest kirjalikult kolme (3) kalendripäeva jooksul pärast vastavate asjaolude ilmnemist, selgitades kirjalikus teates võimaluse korral vääramatu jõu konkreetse mõju ja selle ulatuse.
7. Lepingu muutmine, lõpetamine, ülesütlemine ja teated
	1. Lepingut puudutavad muudatused, sealhulgas Lepingu lõpetamine, tehakse kirjalikus vormis. Muudatused jõustuvad alates nende allakirjutamisest Lepinguosaliste poolt või muul Lepinguosaliste kokkuleppest, seadusest või Valla põhimäärusest tuleneval tähtpäeval.
	2. Lepinguosalised võivad Lepingu korraliselt üles öelda, teatades sellest kirjalikult ette vähemalt kolm (3) kuud.
	3. Juhul, kui Lepingu punktis 10.2 nimetatud asjaolu või sündmus on kestnud või mõistlik Lepingu osalisega sarnane isik saaks eeldada, et nimetatud asjaolu või sündmus kestab enam kui kaks (2) kuud järjest, on Lepinguosalisel õigus Leping üles öelda, teatades sellest teisele Lepinguosalisele ette vähemalt neliteist (14) kalendripäeva, arvates 10.2 nimetatud asjaolust või sündmusest teada saamise päevale järgnevast päevast.
	4. Lepinguga seotud teated esitavad Lepinguosalised üksteisele üksnes kirjalikult (sh e-kirja teel edastatud digitaalselt allkirjastatud kirjad ja teated), välja arvatud informatiivse tähendusega teated, mis ei ole suunatud Lepinguga seotud õiguste või kohustuste tekitamisele, muutmisele või lõpetamisele.
8. Mitmesugused sätted
	1. Vald on kontrollinud, et Keskus on usaldusväärne volitamaks teda täitma Haldusülesannet.
	2. Vald kinnitab, et on teinud kõik vajalikud toimingud ja täitnud muud Lepingu sõlmimiseks ja jõustamiseks vajalikud kohustused.
	3. Keskus kinnitab, et:
		1. tal on võimalik kasutada Haldusülesannete täitmiseks vajaminevaid tehnilisi vahendeid, tal on nõutavate teadmiste ja oskustega töötajad ning muud eeldused ja kogemused volitatava Haldusülesande täitmiseks;
		2. tema suhtes ei ole algatatud likvideerimist ega pankrotimenetlust;
		3. ei esine asjaolusid, mis võivad põhjustada tema püsiva maksejõuetuse või tema tegevuse lõpetamise;
		4. tema kohta ei ole karistusandmeid karistusregistris;
		5. ta ei ole oluliselt rikkunud temaga sõlmitud halduslepinguid või riigihanke teostamiseks sõlmitud hankelepinguid ja
		6. tal ei ole maksuvõlga, sealhulgas ajatatud maksuvõlga, ega lõivude, trahvide või sundkindlustuse maksete võlgnevust.
	4. Lepinguosalistel ei ole õigust anda käesolevast Lepingust tulenevaid õigusi ja kohustusi üle kolmandatele isikutele.
	5. Lepingu lõppemisel annab Keskus Valla taotlusel Vallale viie (5) tööpäeva jooksul üle Haldusülesande täitmist puudutavad dokumendid, mis on vajalikud Haldusülesande täitmise järjepidevuse tagamiseks.
9. Lepingu tähtaeg ja jõustumine
	1. Leping on sõlmitud tähtajatult.
	2. Leping jõustub selle allkirjastamisest Lepinguosaliste poolt.
	3. Leping on koostatud viiel (5) lehel, ühes eksemplaris ja allkirjastatud Lepinguosaliste poolt digitaalselt.
	4. Lepinguosaliste poolt allkirjastatud Leping avalikustatakse .Anija valla veebilehel.
10. Rakendussätted
	1. Keskus esitab 2018. kalendriaasta osas Tegevuskava hiljemalt kahe (2) kuu jooksul alates Lepingu jõustumise päevale järgnevast päevast.
	2. Vald tutvub punktis 14.1 nimetatud Tegevuskavaga viie (5) tööpäeva jooksul arvates Tegevuskava esitamisele järgnevast päevast, juhindudes muus osas Lepingu punktist 6.
11. **Lepinguosaliste andmed ja allkirjad**

|  |  |
| --- | --- |
| **Anija vald**Registrikood: 75018816F. R. Kreutzwaldi tn 674307 Kehra, Harju maakondTel: 619 9000, e-post: anija@anija.eeKontaktisik: Riivo NoorTel: 619 9015e-post: riivo.noor@anija.ee /allkirjastatud digitaalselt/Arvi KarotamVallavanem | **MTÜ Põhja-Eesti Ühistranspordikeskus**Registrikood: 80213342Roosikrantsi 12/110119 TallinnTel: 640 6780e-post: info@harjuytk.eeKontaktisik: Kadri KrooniTel: 640 6783e-post: kadri.krooni@harjuytk.ee /allkirjastatud digitaalselt/Vello Jõgisootegevdirektor |